Author: Marta Domokova
Last saved by: user
Company: MZV SR

P r e d k l a d a c i a  s p r á v a

Zasadnutie Európskej rady sa uskutočnilo v Bruseli v dňoch 19. – 20. júna 2008. Delegáciu SR viedol predseda vlády SR Robert Fico. 

Summit EÚ začal 19. júna 2008 zasadnutím Rady v zložení hláv štátov alebo predsedov vlád, na ktorom bolo prijaté rozhodnutie o vstupe Slovenskej republiky do eurozóny od 1. januára 2009. Európska rada zablahoželala Slovensku k dosiahnutej konvergencii na základe zdravých ekonomických a finančných politík a uvítala splnenie všetkých konvergenčných kritérií. 

Diskusia najvyšších predstaviteľov členských krajín EÚ bola zameraná na dve pálčivé témy. Na zhodnotenie situácie po odmietnutí Lisabonskej zmluvy v írskom referende a na politické dôsledky vysokých cien potravín a ropy. V otázke Lisabonskej zmluvy sa lídri zhodli, že je potrebné pokračovať v ratifikačnom procese. Írsko bude situáciu analyzovať s cieľom navrhnúť ďalší postup na zasadnutí Európskej rady 15. októbra 2008. Hlavy štátov a predsedovia vlád sa venovali príčinám globálneho zvyšovania cien potravín a ropy, ich politickým dôsledkom a konkrétnym krátkodobým, strednodobým a dlhodobým opatreniam potrebným na zmiernenie vplyvu vysokých cien najmä na najzraniteľnejšie skupiny spoločnosti a na prispôsobenie ekonomík členských krajín. K uvedeným témam Európska rada prijala závery. 

Závery Európskej rady boli ďalej zamerané na oblasť slobody, bezpečnosti a spravodlivosti, pričom Európska rada vyzvala Európsky parlament, Radu EÚ a Európsku komisiu, aby zabezpečili prijatie dôležitých legislatívnych návrhov v tejto oblasti do konca roka 2008. Časť záverov k hospodárskym, sociálnym, zdravotným a environmentálnym otázkam bola venovaná vstupu SR do eurozóny, stabilite finančných trhov, energetike a klimatickým zmenám, zamestnanosti a sociálnym veciam, prehĺbeniu inklúzie Rómov a umiestneniu sídla Európskeho inovačného a technologického inštitútu v Budapešti. 

Európska rada opätovne potvrdila svoju plnú podporu európskej perspektíve krajín západného Balkánu. Perspektíva členstva v EÚ je naďalej kľúčová pre stabilitu, zmierenie a budúcnosť tohto regiónu. V rámci záverov k vonkajším vzťahom Európska rada opätovne potvrdila kolektívny záväzok EÚ z roku 2005 k cieľom v rámci oficiálnej rozvojovej pomoci. Prijala tiež závery k Barcelonskému procesu: Únii pre Stredozemie, realizácii Východného partnerstva, situácii v Zimbabwe, v Barme/Mjanmarsku, k výsledkom summitu EÚ – Latinská Amerika v Lime, k správe o Európskej bezpečnostnej a obrannej politike, k stratégii EÚ pre Strednú Áziu, ochrane práv detí a európskemu roku medzikultúrneho dialógu. Ministri zahraničných vecí separátne rokovali o situácii na západnom Balkáne, v Zimbabwe, v Sudáne a na Blízkom východe, a dospeli k dohode o zrušení sankcií voči Kube.

	Materiál má bezprostredný vplyv vo finančnej, ekonomickej, environmentálnej oblasti a v podnikateľskom prostredí. Konkrétne dôsledky plnenia záväzkov v jednotlivých oblastiach budú vypracované príslušnými rezortmi. Úloha analyzovať závery Európskej rady a aplikovať ich v podmienkach rezortov je súčasťou uznesenia predkladaného materiálu. Prehľad konkrétnych úloh vyplývajúcich zo záverov Európskej rady je uvedený v prílohe 2 materiálu.